Ucraine: la politiche statâl e viole i dirits linguistics
Daspò de indipendence, a son plui di setante i ats legjislatîfs e i regolaments fats bogns in Ucraine par limitâ l’ûs de lenghe russe. Dai 20 mil istitûts secondaris cul rus tant che lenghe veicolâr dal 1991 si è passâts ai 1.345 dal dì di vuê. A son chescj un pôcs dai dâts che il rapresentant dal plui impuartant partît di oposizion (Partît des Regjons), Viktor Janukovyč, al à doprât par denunciâ la politiche linguistiche dal guvier ucrain. Si trate – al à dite – di une violazion dai dirits dal om e de Cjarte europeane des lenghis regjonâls o minoritariis. Il Partît des Regjons al è cumò daûr a meti adun un progjet di leç che al previôt che ducj i funzionaris publics a vedin di cognossi sei l’ucrain che il rus – al à dite Janukovyč – parcè che nol è pussibil che no si cognossi il rus tun paîs là che la metât de popolazion e fevele cheste lenghe. La fuarce de Ucraine – al à zontât il rapresentant de oposizion – e sta ancje intal fat che si trate di un stât plurinazionâl là che, dongje dai ucrains, a vivin rus, grêcs, ebreus, bulgars, rumens, moldâfs, ongjarês, e membris di altris comunitâts.
Font: RIA Novosti, 22/10/08
fur_Latn fur_Latn bos_Latn